Virallinen lehti nro C 158 , 25/05/1998 s. 0013



KIRJALLINEN KYSYMYS E-2822/97 komissiolle esittäjä(t): Wolfgang Kreissl-Dörfler (V) (1. syyskuuta 1997) Aihe: Hedelmien ja vihannesten ylijäämien hävittämisestä aiheutuvat ympäristövahingot Vastatessaan esittämääni kysymykseen E-1705/97 ((EYVL C 76, 11.3.1998, s. 43. )) komissio pyysi tarkempia tietoja, koska kyseessä ollut asia ei ollut komissiolle tuttu. Komissio ei ilmeisesti tutki kovin tarkasti tilintarkastustuomioistuimen kertomuksia, sillä (14. marraskuuta 1995 annetussa) vuosikertomuksessa varainhoitovuodelta 1994 käsitellään tätä asiaa kohdassa 2.118 ff ¨Markkinoilta vedettyjen tuotteiden ympäristövaikutukset¨ (s. 175 suomenkielisessä versiossa). Kertomuksessa todetaan sanatarkasti: ¨Noin 60 % markkinoilta vedetyistä tuotteista hävitetään. Hävittäminen tapahtuu siten, että tuotteet kaadetaan kuoppaan, ja sen jälkeen kuoppa joko peitetään maalla, denaturoidaan öljyllä tai tuotteet murskataan. Koska menetelmää on käytetty vuosien ajan ja maahan haudatut määrät ovat valtavia, niistä on aiheutunut ympäristösaasteongelmia niillä alueilla, joilla markkinoilta vedettyjä tuotteita hävitetään säännöllisesti¨. ¨Pilaantuneet hedelmät ovat saastuttaneet pinta- ja pohjavesiä kyseisillä alueilla. Asian korjaaminen vaatii raskaita investointeja erityislaitosten rakentamiseen. Lisäksi jotkin alueet ovat määränneet ympäristöveroja kannustaakseen tuotteiden käyttöä. Pilaantuneet hedelmät ovat jo itsessään saastuttavia, koska ne houkuttelevat erilaisia hyönteisiä, jotka saastuttavat ja vahingoittavat läheisiä viljelyalueita¨. Voiko komissio tämän lisätiedon avulla vastata kysymyksiini siitä, missä kunnissa ja valtioissa ja millä alueilla näitä ympäristövahinkoja esiintyy ja siitä, mitä kustannuksia aiheutuu nykyisten ympäristövahinkojen korjaamisesta? Komission jäsenen Franz Fischlerin komission puolesta antama vastaus (16. lokakuuta 1997) Vastauksessaan tilintarkastustuomioistuimen varainhoitovuotta 1994 koskevaan vuosikertomukseen ((EYVL C 303, 14.11.1995. )) komissio osoitti, että se oli tietoinen hedelmien ja vihannesten hävittämisestä aiheutuvista ympäristöongelmista. Tämän vuoksi komission hedelmien ja vihannesten yhteisen markkinajärjestelyn uudistamista koskeva ehdotus neuvostolle sisälsi useita tuottajaorganisaatioihin ja jäsenvaltioihin kohdistuvia, ympäristönsuojeluun liittyviä vaatimuksia ja erityisesti velvoitteen laatia ympäristöä kunnioittavia markkinoiltapoistamismenettelyjä koskevia täsmennyksiä (asetuksen (EY) 2200/96 23 ja 25 artikla) hedelmä- ja vihannesalan yhteisen markkinajärjestelyn yhteydessä ((EYVL L 297, 21.11.1996. )). Tämä ei ole ristiriidassa sen kanssa, että komissio ei ollut tietoinen tilintarkastustuomioistuimen edellä mainitun vuosikertomuksen yksityiskohdista, kuten se osoitti vastauksessaan arvoisan parlamentin jäsenen tekemään kirjalliseen kysymykseen E-1705/97. Kyseisiä alueita, jäsenvaltioiden toteuttamia toimenpiteitä ja konkreettisia vahinkoja, joihin kertomuksessa viitattiin, ei ollut saatettu komission tietoisuuteen. Komissio pyysi tilintarkastustuomioistuimelta yksityiskohtaisia tietoja (vahingot, alueet ja kunnat) tapauksista, joista kirjalliset kysymykset E-1901/96 ja E-1902/96 tehtiin ((EYVL C 60, 26.2.1997. )). Komissio ilmoittaa suoraan arvoisalle parlamentin jäsenelle tämän tutkimuksen tulokset.